# Buhez ar Sent/1894/Stephan, Pab ha Merzer

| ◄ Per enn ereou | Stephan, Pab ha Merzer | Korf sant Stephan Kavet  ► |
Ar zant-ma a oue hanvet da bap er bloaz 253, hag a c’houarnaz ann Iliz epad pevar bloaz ha tri miz. D’ar mare-ze ez oa eunn nebeut eskibien hag a lavare oa red badezi adarre ar re a ioa bet badezet gant ann heretiked. Mes sant Stephan a zifennaz grons ober ann dra-ze, enn eur lavaret : « — Arabad eo digas giziou nevez enn Iliz ; mes dalc’homp d’ar pez on euz desket gant ar re goz. Ar vadiziant a zo mad, n’euz fors gant piou bet roet, mar d-eo bet roet enn hano ann Tad, hag ar Mab, hag ar Spered-Santel. »
Etre daou, ann impalaer Valerian a zougaz eul lezenn a varo a enep ar gristenien. Neuze sant Stephan a asamblaz beleien ha tud fidel Rom, hag a gomzaz outho evelhenn : « — Va bugale ger, selaouit ac’hanon petra bennag ne d-ounn nemed eur pec’her eveldhoc’h. Epad m’on euz amzer c’hoaz, labouromp stard d’en em zavetei hon-unan da genta. Ra gemero peb hini ac’hanomp he groaz evit heul Jezuz-Krist ; rak Jezuz-Krist en deuz lavaret : « — Ann nep a gollo he vuez abalamour d’inn-me a gavo eur vuez all hag a bado da viken. » « Mes sonjomp ive e silvidigez hon nesa. Mar oc’h euz eta eur c’har pe eur mignoun hag a ve c’hoaz paian, digasit-hen d’inn-me evit ma vezo badezet heb dale. »
Var gement-se ar Pab santel a ieaz da guzat er mengleuziou a zo e Rom dindan ann douar. Eno e kendalc’he da offerenna, ha da vadezi ar baianed a veze digaset d’ezhan. Betek eiz kant a vadezaz enn eunn devez, hag eur maread euz ar baianed-ma a skuillaz ho goad evit ar feiz araok zoken ann hini en doa great kristenien anezho.
Goulskoude tro sant Stephan a erruaz ive abarz ar fin. Paket e oue, ha kaset dirak ann impalaer : « — C’houi eo eta, eme Valerian, ann hini a glask diskar ar c’ouarnamant enn eur alia ar bobl da zilezel servich ann doueou ? » Ar pab santel a respountaz : « — Ne glaskann ket diskar ar c’houarnamant ; mes alia a rann ar bobl da zilezel servich ann drouk-pered, a adorer dindan furm idolou, evit anaout ar guir Doue ha Jezuz-Krist, he Vab, a zo diskennet euz ann env evit hor prena. »
Neuze ann impalaer a roaz urs d’he gas da dempl ann doue Mars evit klevet he zetans. Eno sant Stephan a reaz ar bedenn-ma da Zoue : « — Aotrou Doue ann Tad, c’houi oc’h euz pilet guech all tour Babel d’ann traon ; pilit ive ann templ-ma a zo bet savet enn henor d’ann diaoul evit troumpla ar bobl. » Kerkent e kouezaz ar gurun var ann templ, hag hema a oue pilet d’ann traon lod anezhan.
O velet kement all, ar zoudarded a gemeraz holl ann teac’h, hag ar pab a jomaz he-unan gant ann dud a iliz a ioa oc’h ober koumpagnunez d’ezhan. Raktal ez eaz gant ar re-ma da vered Lusina, el leac’h ma’c’h offerennaz, ha goude ann offeren ec’h azezaz var eur gador da ober eur brezegenn. Mes d’ann ampoent e tigouezaz eno soudarded all, digaset gant ann impalaer, hag ar zoudarded-ma hen dibennaz var he gador. He verzerenti a erruaz d’ann 2 a viz eost euz ar bloaz 257. Ar gristenien a enterraz he gorf e guered Kallist, hag e kichen he gorf e lakejont ar gador m’oa azezet varnhi, hag a ioa ruziet gant he c’hoad.
Sakramant ar vadiziant a laka enn ene eur merk hag a bado da viken ; abalamour da ze, ne c’heller he reseo nemed eur vech ha setu perak ive eo difennet badezi adarre ar re a zo bet badezet mad eur vech, n’euz fors gant piou e vent bet badezet. Hogen, evit rei mad ar vadiziant, n’euz ken da ober nemed skuill dour naturel var benn ann hini a vadezer, ha lavaret er memes amzer : « — Me az badez enn hano ann Tad, hag ar Mab, hag ar Spered-Santel. » Red eo avad e ve ar memes hini a skuillfe ann dour hag a lavarfe ar c’homzou-ze. Eunn druez eo e ve kristenien ha ne c’houzont ket ann traou-ma. Koulz all, dre ho faot, eunn ene bennag, chomet heb badiziant, a gafe sarret dor ar baradoz.